अज्ज जेकर दिक्खेआ जा तां प्हाड़ी गीत गाने दा ए नराला अन्दाज इनें लोकें च घट्ट गै लब्भग। इस उपन्यास च उपन्यासकार ने मन-मोह‌्ने रुक्ख-बूटें ते फुल्लें दे ना ते गूढ़े सूहे्, सेलै, चिट्टे, नीले ते फालसे रंगें दा चर्चा इक चित्तरकार दी नजरी कन्ने कीते दा ऐ। उपन्यास च ग्राइयें दे सच्चे हिरखे गी उजागर कीता गेदा ऐ जेह‌्ड़ा उनें गी अपने अति मन-भाने म्हौल कन्ने ऐ। इंदी जिंदगी शैह‌्‌री जिंदगी कोला बिलकुत बक्खरी ते उंदा रैह‌्न-सैह‌्न सादा ऐ पर उंदे मनै दे भाव उंदें अहसास ते हिरख शैह‌्‌रियें कोला मता चंगा ऐ। इस्सै जिंदगी गी दिक्खियै कीरती शैह‌्‌रें दी नसूरें-भरोची अमीराना जिंदगी कोला तंग आइयै इक शैल सन्हाकड़े पर गैरतमंद प्हाडी मजूर माधो कन्ने बे-पनाह् हिरख करन लगदी ऐ। ल्हौरै दी छड़ी अमीर तबके दी शैह‌्‌री जिंदगी दी बुराइयें गी गै ठाकर पुन्छी होर साढ़ै सामने नेई गुहाड़ी रखदे सगोआ उत्थुं दी गरीबी दी तस्वीर बी दिल ल्हाई देने आले तरीके कन्ने चित्तरदे न। इस्सै लेई ओ शोशन भरोची व्यवस्था कोला छुटकारा चांह‌्दे न ते इक नमीं व्यवस्था दी कामना करदे न।